พาณิชย์ฯยังปากแข็งไม่ใช่เงินฝืด! แม้ตัวเลขเงินเฟ้อครึ่งปีแรกติดลบ
กระทรวงพาณิชย์เผยดัชนีราคาผู้บริโภคทั่วไปหรือเงินเฟ้อ ประจำเดือนมิ.ย.58 ปรับตัวลง 1.07% เมื่อเทียบกับช่วงเดียวกันของปีก่อน ขณะที่เมื่อเทียบราย 6 เดือน (ม.ค.-มิ.ย.) เงินเฟ้อปรับตัวลดลง 0.81% ขณะที่ ยืนยันว่าดัชนีเงินเฟ้อที่ติดลบครั้งนี้ยังไม่เป็นสัญญาณสะท้อนภาวะเงินฝืด
1 ก.ค. 2558

นายสมเกียรติ ตรีรัตนพันธ์ ผู้อำนวยการสำนักงานนโยบายและยุทธศาสตร์การค้า กระทรวงพาณิชย์ เปิดเผยว่า ดัชนีราคาผู้บริโภคทั่วไปหรือเงินเฟ้อ ประจำเดือนมิ.ย.58 ปรับตัวลง 1.07% เมื่อเทียบกับช่วงเดียวกันของปีก่อน ขณะที่เมื่อเทียบราย 6 เดือน (ม.ค.-มิ.ย.) เงินเฟ้อปรับตัวลดลง 0.81%
เมื่อเทียบดัชนีราคาประจำเดือนดังกล่าวกับเดือนก่อนหน้า พบว่าหมวดอาหารและเครื่องดื่มไม่มีแอลกอฮอล์ปรับตัวขึ้นเพียง 0.10% ขณะที่หมวดอื่นๆ ที่ไม่ใช่อาหารและเครื่องดื่มไม่มีแอลกอฮอล์ ปรับตัวขึ้นราว 0.11% เท่านั้น
อย่างไรก็ตาม นายสมเกียรติ ยืนยันว่า ดัชนีเงินเฟ้อติดลบครั้งนี้ ยังไม่เป็นสัญญาณสะท้อนภาวะเงินฝืด เนื่องจากเป็นการปรับลดลงตามราคาน้ำมันเชื้อเพลิง และประชาชนยังมีความระมัดระวังเรื่องการใช้จ่าย จากความผันผวนของสภาวะเศรษฐกิจทั้งในและนอกประเทศ อีกทั้ง นโยบายการจัดเก็บเงินเข้ากองทุนน้ำมันเชื้อเพลิง ยังส่งผลให้ราคาน้ำมันขายปลีกลดลง ขณะที่ค่าใช้จ่ายกลุ่มสินค้าอุปโภคบริโภคยังคงมีทิศทางสูงขึ้น สอดคล้องกับอัตราเงินเฟ้อพื้นฐาน  